Lusern

Z Lusern (a Lusérn oda òlt Laasern), wejsch Luserna wonand 297 (Stand 22. Oktober 2009) Leid, si ligd z Oubr-Idàlien in Wejschdiroi. Sou lewénddig wia z Lusern is as Zimbrische in koana andan zimbrischn Sprochinsl nimma.
Loog.
S Lusern is ungfeer 1350 Mèèda [m] iwan Mear, auf an esdlichna Auslaiffa vo da Lavrõuna Leiddn und de is 600 m iwan Hastachdoj am Sidn von n ouban Burgndoj (auf Wejsch: Valsugana, Dejdsch: Suganertal, Zimbrisch: Burgntaal) un vom Gristoffarsä (lago di Caldonazzo, Gallnetschsee, Gallnötschsee).
D Luserna Leiddn hod fasd 6000 Doogwèrk. 235ge davo ghean da Gmoa Lusern, an Rest toaln si de Gmoanan vo Lafrou, Lefeckh and Gallnetsch. Es is a rechd a bucklige Leittn und da heechste Bearg an nordern Endd is da Wisèleschbiz mit 1908 m.
Auf Lusern hintre kimmst enddwèda von Sidoschdn iwa Schleng (Asiago, Schlägen, Sleghe) und ofd as Wiesèlejooch (Passo di Vezzena, Wiesenjoch, Wieselejoch). Awa da oafacha
Weg is von Nordoschdn hea iwa Fersn (Pergine), Plaiff (Calceranica, Kalkrain) un Lafrõu (Lavarone, Lafraun). Sinschd gàngs aa no vo Lefeckh (Levico Terme, Löweck) hea iwan Koasajagasteig (Monterovere, Kaiserjägersteig) auffe den wo d èsdareichischn Bàrrassla am 19. Joorhundad auffebaud hom. Da Koasajagasteig is a nàrrisch gàche Sau und eng isa no dazua.
Ausweicha kusd grod an a boor oanzejna Schdejna und boj oan ebban enddgegn kimmt, geets wida arschling. A de Duneja is kõa Liachd drinn, awa teert is da ganz Schdig und mia hod a rechd a scheene Aussicht auf s Burgndoj un an Gristoffarsä. Des is da kirza Weg, aba vor da Heech deaf mia si nix scheissn, wenn mia denn forn mècht.
Wias z Lusern hint is.
Boid da grèßa Doal von Dorf is a da Haubdschdross hebei und sunsd gibds hoid no a boor kleanane Weila zu dene wo de doosign "Baiten" song. Da gressa Hauffa von dene Weila hoassd "Bisele", do ghead Oubrhàisa (Oberhäuser), Unddrhàisa (Unterhäuser) und "Galen" dazua. De Baura hom im Lauf vo da Zeit vui „terassenartige“ Fejda und Gmiasgàrdl ogleggd.
As Weda is wia s in de Berg hoid is: Regna duads fast andadhojb Lidda auf n Kwàdraddmèèda oj Joor und d Windda gengan lang her und es haut iana gscheid vui Schnä hi. Da drundda Woid is a Mischwoid vo Weiss- und Rouddana und Buachan und an droban stangan meras Lèrchan un Foachdna. S Kout is loàme und freile aa kojché und Schwàmmerl gibts grod gnua. Wega dem hànd aa recht fui Fremde zun Schwàmmerlbrocka undawegs, wora de Luserna oft ned schlecht stinggd.
D Lusérna Mundart.
D Luserna ren neba eanane wejschn Dialekta (venetisch, trentinisch) an uroidn deidschn Dialeggd, wo zwengs seina oidn Heakumft nàrresch indressant fir Schbrochforscha is. De Mundart is amoi gwiss a Art vo "Fria-neihouchdeidsch" [wej ja de neihouchdeidsche Lautvoschiabung ("Min niuwes hus" -&gt; "s main neuss Haus") praktisch komplett durchgfiad is]. Und gwiis is aa amoi no, dass a obadeidsche Mundart is, wo dominante Ondoale vom Boarischn (zB. oide Sidtiroia Mundart) nochweisle hand. Oiss weidane is umstrijn, unsicha oda zumindeschd so vozwickdd dàs ma nàrrisch aufbassn muass. Es geed damiid o, dàs ned grod allamannische, sundan aa langobardische und sogar gotische Einfliss diskutiad wean .
Dees gonze is recht vazwiggd, wei vo Wejschdiroi bis a d Adria owe ja quasi seid fosd zwoadauset Joor germannische/deidsche Voika sidlnd und de Bevoikarung nia homogen ned wor. Mid de germannischn Kriaga und Odligna, de wo ja nochweisle seid de Rema drundd gwen hand, is gwiss à eana Gsind midkemma und Baura wohscheinds aa. Es wimmed in da Trienta Ebna grod aso vo gotische und ur-deidsche Flurnàm. Dazua kimmd, dàss in da Zeid vo da urkundlich nochgwisna boarischn Bsidlung 1200 und eppas as Alemannische und as Boarische no ned so voschiadn worn wia heidingdogs und driwahinaus de Unddascheidung Sid- und Mittlboarisch no iwahaupts ned im heidinga Sinn gmochd hod wean kinna. Dann warn de Sidlunga nadirle à ned komplett isoliad - des triffd ja auf gor koa „Sprochinsl“ zua - ned amoi auf Island. Es hod woscheinds a oiddeidschs Substrat gem, an Hauffa Eiwanderungsweijna ausm heidign Tiroi am Boarnlandl, awa aa vo de Alemanna hea und vielleicht aa vo altdeidsche Stämm aus da Poebna. Béssa ois wia ois „fria-neihouchdeidsch“ mit „spàd-middlhouchdeidsche“ Archaismen und (sid)boarischem Gepräge ko ma as Luserna un as Sibm- und Dreizenngmoann Zimbrische woj ned kàràggdarisian.
Gnau aso schwiarig ois wia de Sisdemàddig, is à fasd de Bennenung vo dera woj äidesdn deidschn Mundard. As géngigste is "Zimbirisch", un des Wordd wead a vo de Leidd drundd sejm guad ognumma und is undadéssn scho a „Marknnam“ mit wirtschafts- und kujduabolidischa Bedeiddung. Truzdem is s Woj a Fremddbezoachnung - wenn à a sea oide (nochgwisn schõ zua Renaissance wo de easchdn wejschn Forscha si mid de Zimban bschéftigt hom). Oa Gengbart zu den Wordd wàr de Oagnbezoachnung Slambrot oda wejsch „slambrotto“ wo „Lombardisch“ und a Hauch vo 'Mischmàsch' miidschwingd und wo friaras à ebban a bissl owschàzig gween iis. Danebn gibts aa no den Wojschbruuch "as-pi-bia" (aso wia mia) wo à a gean akzeptiade Oagnbezoachung iis, und wo da Schdoiz vo de Leid auf eana oide Kujdua aufkimmd.
Lerna ko ma in Lusèrna Dialakt zon Baischbui vo do: .
Da Nam "Lusérn".
Zua Heakumft von Nama 'Lusern' gibts voschiadene Earklärunga:
Ladeĩn.
Noch n Tyrolla Hans – an èsdreichischa Germanist – hod da Nám „Lusérn“ an ladeĩnischn Uaschbrung. Seina Analyse võ fenezianischne Uakunddn noch is da Ordd oiwei ois „Lisèrna“ bezoachnet worn (de zwoode Suim bedound). Z Ladinisch hoassd "lize" (oda wejsch "lisico") heĩ oda heĩa Bodm wiara z Lusèrn à iis (à des boarische "lizum" kànd damid zammhenga wei s Koud a de Berg drom ee oiwei loame und heĩ is, bojs nás wead, und à de Bedounung auf da zwodn Sujm pàssad mid den zam).
Kejdisch.
Zo da sejm Lauddung "lisèrna" gibts aa nõ a Erglärung wo aufs Kejdische zruggégäd: "Lis Erna" dàd do 'Jòòch' oda 'Pass' hoassn.
Wejsche Mundartn.
Heĩd hoassd "slusar" no in da fenediga Mundart 'Scheina' oda 'Schdrojn' wos zwengs da scheena Loog auf da houchn Sunnaleiddn und am Wéda à guad bàssd 
Oida Flurnam.
D oidn Luserna kennan oiwej no den Flurnam „Laas“ oda „Las“ fir des Eck wo da Koasajagersteig owegäd. Und es hoassd à dàs d Leid friaras "Laasern" oda "Lasern" gsogd hom.